《金莲花歌》
清代·靳荣藩

龙门边外缘陂陀，芙蓉菡萏交枝柯。妍如重台滴早露，洁如百子凌清波。

脆如并头晓日映，正如千叶春风和。却看黄中通理吉，才知不是寻常荷。

忆昔金源绍耶律，行宫帐殿俱嵯峨。肇锡嘉名曷里改，金枝玉叶原非讹。

莲曲新翻白羽起，莲杯既醉朱颜酡。遂令此花得所遇，史臣载笔为编摩。

五百年来岸谷异，祇随塞草缘山阿。退之无繇咏玉井，子安不复谣黄螺。

夙闻五台此花盛，裕之游赏曾吟哦。曷为塞垣竟寂寞，春风秋雨长蹉跎。

讵比为镫送子直，奚知作烛随东坡。名花如旧世代远，田父樵子相诋诃。

我谓赏花纪史册，已留名字辉羲娥。汗青缃绿自可贵，纷纷赋颂何足多。

愿以此诗为花慰，见者应复来游歌。名花闻之似解语，风前摇曳常娑娑。

作者简介：靳荣藩，字价人，号镇园，黎城人。乾隆戊辰进士，历官大名知府。有《绿溪诗》、《咏史偶稿》。